29. mart 2018. godine

Dragi moj Pavle!

Iako prođe punih 500 godina, sjećam se kao da je juče bilo kada me napisa i posla jedan venecijanski velmoža carigradskom imperatoru. Noseći me u bisagama, jašući najbolje konje, tadašnji glasnici su me mjesecima nosili do krajnjeg odredišta. Malo nas je tada bilo, a nismo mogli običnom narodu dospjeti u ruke, jer većina nije ni znala čitati i pisati.

Svako pismo, u vrijeme moje mladosti, nosilo je važne pripovijesti o događajima i za onoga koji ga šalje i za onoga koji prima. Pisanje i čitanje su veličanstvene aktivnosti po kojima se ljudska vrsta izdvaja od svih ostalih na ovoj planeti. Danas ima malo nepismenih i to je velika prednost ovoga vremena. Mi, pisma, to znamo jer putujemo svijetom. Mnogo godina i vjekova bili smo svjedoci istorijskih saznanja, odluka i dešavanja. Putovasmo kroz vrijeme, obilazismo carske dvorove i sirotinjske savardake. Prenosismo državne tajne, saopštenja, ultimatume, objave rata i odlikovasmo ljude različitih zvanja i zasuga. Na našim tankim i glatkim tjelima ispisa se nebrojno lijepih priča, ljubanih jada, nježnosti i zanosa. Pisahu nas promrzle i hrabre vojničke ruke i slahu svojim porodicama koj su jeva čekale da nas vide i da im prenesemo novost da im je unuk, sin, brat ili muž živ! Radovali su nam se jer mi smo dokaz života. O, kako je divno kada ti se čitave porodice raduju!

 Sa sjetom se sjećam da smo vjekovima bili jedina veza među ljudima istog vremena udaljenih prostorom. Najradosnije je bilo gledati kako preko mojih redova prelaze pogledi ljudi čija su lica ozarena osmijehom. Kako je čudno što mi pisma ljude možemo usrećiti ili ražalostiti. Svačemu smo bili svjedoci. Nijemi i jedini svjedoci, pa je zato naše tijelo nekada i spaljivano. Ali uprkos svemu, bijahu to lijepa vremena.

No, onda izmisliše spravu koja se zove telefon. Tada počeše promjene. Ljudi su sve češće okretali brojčanik telefona, obično desnom rukom, držeći u lijevoj slušalicu. Željeli su da čuju glas svoga sagovornika i mogli su da to realizuju odmah. Život je postao brži. Sve nas je manje bilo u poštanskim vrećama koje ne odnose konji, nego odvoze automobili i avioni. Sve je manje poštanskih činovnika koji nas svakodnevno satima razdvajahu u poštanske pretince i slahu širom naše planete. Polako padamo u zaborav i dolazimo u istoriju odnoseći sa sobom najljepše uspomene i najradosnije trenutke.

Ipak se nadam, dragi Pavle, da ćeš se radovati kad me tebi donesu. Zastani kad me osjetiš među prstima. Omiriši me. Pažljivo otvori kovertu. Počni da me čitaš polako, bez žurbe. Čitaj me dugo. A onda sakrij u samo tebi znanom kutku. Ja ću uvijek biti tu za tebe. Samo jedno te molim! Kada me odložiš, uzmi papir i olovku i napiši pismo. Kome? Onome ko ti je drag, najdraži. I, piši, piši...

Zbogom ostaj,

Tvoje odano pismo

 2. mjesto

Ana Brajković

VIII razred

JU OŠ „Ilija Kišić“ – Zelenika, Herceg Novi

mentor: Tamara Komar